Pákh Albert



Pákh Albert ([Rozsnyó](https://hu.wikipedia.org/wiki/Rozsny%C3%B3), [1823](https://hu.wikipedia.org/wiki/1823). [március 11.](https://hu.wikipedia.org/wiki/M%C3%A1rcius_11.) – [Pest](https://hu.wikipedia.org/wiki/Pest_%28t%C3%B6rt%C3%A9nelmi_telep%C3%BCl%C3%A9s%29), [1867](https://hu.wikipedia.org/wiki/1867). [február 10.](https://hu.wikipedia.org/wiki/Febru%C3%A1r_10.)) ügyvéd, az [MTA](https://hu.wikipedia.org/wiki/Magyar_Tudom%C3%A1nyos_Akad%C3%A9mia) levelező, valamint a [Kisfaludy Társaság](https://hu.wikipedia.org/wiki/Kisfaludy_T%C3%A1rsas%C3%A1g) rendes tagja, a [Vasárnapi Ujság](https://hu.wikipedia.org/wiki/Vas%C3%A1rnapi_Ujs%C3%A1g_%28hetilap%2C_1854%E2%80%931921%29) alapítója és szerkesztője.

Élete

Pákh Mihály evangélikus szuperintendens és Reményik Mária fia. Tanulmányait szülőhelyén (1829–34 és 1835–36), valamint [Miskolcon](https://hu.wikipedia.org/wiki/Miskolc) (1834–35), [Iglón](https://hu.wikipedia.org/wiki/Igl%C3%B3) (1835–36), [Lőcsén](https://hu.wikipedia.org/wiki/L%C5%91cse) (1837–39) végezte. Diákkorában sokat járt-kelt az országban, beutazta Erdélyt is, de megfordult [Selmecbányán](https://hu.wikipedia.org/wiki/Selmecb%C3%A1nya), hogy bányászatot tanuljon, és [Magyaróváron](https://hu.wikipedia.org/wiki/Nyugat-magyarorsz%C3%A1gi_Egyetem_Mez%C5%91gazdas%C3%A1g-_%C3%A9s_%C3%89lelmiszertudom%C3%A1nyi_Kar) is, ahol a mezőgazdálkodásra akarta magát szentelni. A bölcseletet és a teológiát [Sopronban](https://hu.wikipedia.org/wiki/Sopron) (1839–42) hallgatta, ahol a magyar társaság 50 éves jubileumán ([1841](https://hu.wikipedia.org/wiki/1841). [június 10.](https://hu.wikipedia.org/wiki/J%C3%BAnius_10.)), mint a társaság titkára, s közlönyének, a *Szünórák*nak szerkesztője volt, saját költeményét szavalta, amely megjelent az akkori pozsonyi *Hírnök*ben. A jogi pályát Debrecenben (1842–43) végezte; a két utóbbi helyen [Petőfivel](https://hu.wikipedia.org/wiki/Pet%C5%91fi_S%C3%A1ndor) szoros baráti viszonyba került. Debrecenben írta első humorisztikus [zsánerképét](https://hu.wikipedia.org/wiki/%C3%89letk%C3%A9p) az *Életképek*be (1844. Egy estve a debreczeni színházban, Kaján Ábel álnév alatt), amely friss humorával feltűnést keltett.

Pályafutása

Foglalkozott más népek irodalmával is, és [Gyulai Pál](https://hu.wikipedia.org/wiki/Gyulai_P%C3%A1l_%28irodalomt%C3%B6rt%C3%A9n%C3%A9sz%29) véleménye szerint a magyar közélet és irodalom benyomásai közé némi európai szellemet vegyített.

[1844](https://hu.wikipedia.org/wiki/1844) augusztusának végén Pestre ment [jurátusnak](https://hu.wikipedia.org/wiki/Jog%C3%A1sz), augusztus végétől [1846](https://hu.wikipedia.org/wiki/1846). február közepéig Karlowsky ügyvédi irodájában dolgozott, és bár 1846-ban letette az ügyvédi vizsgát, kizárólag az irodalomnak szentelte életét.

Amikor Csengery Antal [1845](https://hu.wikipedia.org/wiki/1845) júliusában átvette a [Pesti Hírlap](https://hu.wikipedia.org/wiki/Pesti_H%C3%ADrlap) szerkesztését, őt vette maga mellé tárcaírónak. E lapba a fővárosi újdonságokat írta jegy alatt. Élénk humoros szelleme csakhamar meghódította a közönséget. 1846 közepén tagja volt az ifjú írói nemzedék *Tízek Társaságának*, amely együttesen akart egy közlönyt megindítani és abba kizárólagosan dolgozni; a társaság azonban még azon év végén fölbomlott. 1846 őszétől [1847](https://hu.wikipedia.org/wiki/1847) júliusáig Petőfivel együtt lakott és közösen [olasz](https://hu.wikipedia.org/wiki/Olasz_nyelv) leckéket vettek.

1847-től haláláig egy rosszul gyógyított betegség sújtotta. A [Bécs](https://hu.wikipedia.org/wiki/B%C3%A9cs) melletti Laab-féle vízgyógyintézetbe ment 1847 júliusában és ott töltötte [1848](https://hu.wikipedia.org/wiki/1848)–[49-et](https://hu.wikipedia.org/wiki/1849) is. Egészsége nem állt helyre, [1850](https://hu.wikipedia.org/wiki/1850) augusztusában visszatért és kedvét vesztette az írói pálya iránt.

Szerkesztő lett, hogy mégis szolgáljon nemzetének. Azon évben az *Újabbkori Ismerettár*nak szerkesztését vállalta el, a cikkek nagy részét is ő írta 1855-ig. Ugyanebben az időben a pesti nemzeti kaszinó könyvtárosa is volt. [1853](https://hu.wikipedia.org/wiki/1853) januárjától júniusáig szerkesztette [Gyulai Pállal](https://hu.wikipedia.org/wiki/Gyulai_P%C3%A1l_%28irodalomt%C3%B6rt%C3%A9n%C3%A9sz%29) együtt a Szépirodalmi Lapokat. Olyan lapot tervezett, amelynek közvetítenie kellett az író és a nemzet között és elősegítenie egy erős magyar művelt olvasóközönség kialakulását. [1854](https://hu.wikipedia.org/wiki/1854)-ben megalapította a *Vasárnapi Ujság*ot, amelyet 12 évig szerkesztett. Ő maga keveset dolgozott bele, de igen sok cikket ő öntött formába és szelleme, tapintata, tárgyilagossága s józan mértéke a lap minden során meglátszott. (A lap előfizetőinek száma 5–7 000 fő volt). Nem kevésbé fontos orgánuma volt a Vasárnapi Ujság melléklete, a *Politikai Újdonságok*, amely egy évvel később, [1855](https://hu.wikipedia.org/wiki/1855)-ben indult meg és a politikai ismeretek népszerűsítését tűzte ki feladatául. Ezzel a kezdeményezésével a reakció korában országos elismerésre tett szert. A [nagykállói](https://hu.wikipedia.org/wiki/Nagyk%C3%A1ll%C3%B3) kaszinó arany tollal tisztelte meg; több egylet és kaszinó dísztagjának választotta. [1863](https://hu.wikipedia.org/wiki/1863)-ban, amikor a Vasárnapi Ujság 10 éves jubileumát ünnepelte, [Tompa Mihály](https://hu.wikipedia.org/wiki/Tompa_Mih%C3%A1ly) költeményben dicsőítette.



Pákh Albert sírja [Budapesten](https://hu.wikipedia.org/wiki/Budapest). [Kerepesi temető](https://hu.wikipedia.org/wiki/Fiumei_%C3%BAti_Nemzeti_S%C3%ADrkert): J. 239. [Schmindt Frigyes](https://hu.wikipedia.org/wiki/Friedrich_von_Schmidt) és [Schulz Ferenc](https://hu.wikipedia.org/w/index.php?title=Schulz_Ferenc&action=edit&redlink=1) építészek alkotása.

1863-ban a *Magyar Ember Könyvtára* című sorozat négy kötetét szerkesztette július 1-jétől [1865](https://hu.wikipedia.org/wiki/1865). április 3-áig. [Greguss Ágost](https://hu.wikipedia.org/wiki/Greguss_%C3%81gost) társaságában a *Magyar Sajtó* szerkesztését vállalta el, noha beteg volt és igen gyakran csak ágyában dolgozott. Érdemeiért a Magyar Tudományos Akadémia [1864](https://hu.wikipedia.org/wiki/1864). [január 20-án](https://hu.wikipedia.org/wiki/Janu%C3%A1r_20.), a Kisfaludy Társaság 1865. február 1-jén tagjukká választották.[[2]](https://hu.wikipedia.org/wiki/P%C3%A1kh_Albert#cite_note-2) (A Magyar Tudományos Akadémiában: A magyar hírlapirodalomról akart székfoglalót tartani, azonban a halál megakadályozta).

Munkából és szenvedésből, szerkesztésből és a maga orvoslásából állt egész élete, de a humor géniusza nem hagyta el őt. Kedélye csak halála közeledtével sötétült el. Elhunyt 1867. február 10-én délelőtt 11 órakor mellhártyalob következtében. Örök nyugalomra helyezték 1867. február 12-én délután az evangélikus egyház szertartása szerint.

Cikkei

Az Életképekben megjelentek

* Egy nap egy instructor életéből (1844)
* franciául: Nouvelles Hongroises (Budapest, 1885)
* Utazás Debrecenben, Egy városi írnok szerelme (1845)
* A sípládás fia, Fiatal óriás (1846)
* A honszerelmesek (1847)

A Pesti Hírlapban

* 731–733. szám. az ág. hitv. evang. négy egyházkerületének egyetemes gyűlése Pesten 1846. augusztus 15–19.)

Röpívekben

* Humoristikus tanulmányok(1849)
* Pesti Röpívek (1850. Spectabilis tanulmányok, Hunyadi János)

A Magyar Hírlapban

* 1851. 484–86., 488., 489. sz. Nép képviselet rendi s alkotmányos rendszere, történeti és államjogi szempontból

A Pesti Naplóban

* 1852. 762. sz. Kerényi

Szépirodalmi Lapokban

* 1853. Magyar dolgok külföldön, Nemzeti Színház, Krizisek, Haramják, Tamás bátyja és tárczák

A Vasárnapi Ujságban

* 1854. Visszapillantás az év utolsó napján, 1855–1858., Hírmondó című új néplap és a Vasárnapi Ujság, 1859–1863. 1862. 4. sz. Petőfi életrajza ügyében, 1863. 1., 2. sz. Hol és mikép terem a Vasárnapi Ujság, Beköszöntők és utószók az olvasókhoz

Művei

* Kalauz a nemzeti casino könyvtárához (Pest, 1852)
* [Pákh Albert humoros életképei (Kisfaludy Társaság, Pest, 1870)](https://books.google.hu/books?id=DiwpAAAAYAAJ&pg=PR1&hl=hu&source=gbs_selected_pages&cad=3#v=twopage&q&f=true)
* Levelei [Kazinczy Gáborhoz](https://hu.wikipedia.org/wiki/Kazinczy_G%C3%A1bor_%28politikus%29) 1854., 1857. (Figyelő XX.)
* Levelei [Arany Jánoshoz](https://hu.wikipedia.org/wiki/Arany_J%C3%A1nos_%28k%C3%B6lt%C5%91%29) 1852–53., 1859., nyolc levél (a Magyar Tudományos Akadémia levéltárában)
* Tompához írt három levelét a Rozsnyói Híradó 1881. augusztus 28-án közölte.

Forrás: https://hu.wikipedia.org/wiki/Pákh\_Albert